《多丽·李良定公席上赋》
宋代·聂冠卿

想人生，美景良辰堪惜。问其间、赏心乐事，就中难是并得。况东城、凤台沙苑，泛晴波、浅照金碧。露洗华桐，烟霏丝柳，绿阴摇曳，荡春一色。画堂迥、玉簪琼佩，高会尽词客。清欢久、重燃绛蜡，别就瑶席。
有翩若轻鸿体态，暮为行雨标格。逞朱唇、缓歌妖丽，似听流莺乱花隔。慢舞萦回，娇鬟低亸，腰肢纤细困无力。忍分散、彩云归后，何处更寻觅。休辞醉，明月好花，莫谩轻掷。

作者简介：（988—1042）字长孺，歙州新安（今安徽省歙县）人。嗜学好古，手不释卷；尤工诗。大中祥符五年（1012）进士，庆历元年以兵部郎中知制诰拜翰林学士，召试学士院，校勘馆阁书籍。迁大理寺丞。预修景祐广乐记，特迁刑部郎中。奉使契丹，契丹主慕其文词，礼遇甚厚。累官昭文馆，兼侍读学士。告归，卒。冠卿著有《蕲春集》十卷，不传。有多丽词一首，才情富丽，盖北宋慢词始于此篇，在词史上有重要地位。见《能改斋漫录》卷十六。有《宋史本传》传于世。